Den danske Astana-rytter kørte fra alle stjernerne på de sidste kilometer i Omloop Het Nieuwsblad.

Lørdag blev en stor dag for dansk cykelsport.

Først tog Christina Siggaard karrierens største sejr i kvindernes udgave af den belgiske brostensklassiker Omloop Het Nieuwsblad, og kort tid efter var det Michael Valgrens tur hos herrerne.

Med 2,2 kilometer til mål satte den 26-årige Astana-rytter et afgørende angreb ind på en stjernebesat tolvmandsgruppe med blandt andre sidste års vinder, Greg van Avermaet, Matteo Trentin, Sep Vanmarcke og Zdenek Stybar.

Ingen formåede at hente danskeren, som kunne fejre sejren efter 196 kilometers kørsel fra Gent til Ninove. Det kalenderårets første løb på World Touren i Europa.

- Vi havde brug for at gøre noget. Det var op til mig at angribe. Da jeg kontraangreb på Vanmarckes angreb, var jeg heldig at komme af sted. Det var virkelig hårdt, og jeg er meget glad, siger danskeren i vinderinterviewet.

Det er anden gang, at Valgren deltager i det belgiske brostensløb, som er startskuddet på forårsklassikerne.

I gruppen bag Valgren var Sky-polakken Lukasz Wisniowski hurtigst foran belgiske Sep Vanmarcke.